Bývalý generálny prokurátor Milan Hanzel (61) zomrel. Napísal to portál tvnoviny.sk, podľa ktorého ho zavalil pri pílení strom. Monika Dodrvová z Operačného strediska Záchrannej zdravotnej služby SR uviedla, že záchranári boli privolaní krátko po 11:00 do lesa v okrese Dunajská Streda. Hanzel utrpel poranenia krčnej chrbtice a následne ho transportovali vrtuľníkom do nemocnice na bratislavských Kramároch.
Hanzel bol generálnym prokurátorom v rokoch 1999 až 2004, keď ho
vystriedal vo funkcii dovtedajší hlavný vojenský prokurátor
Dobroslav Trnka.
Do celoštátnej politiky vstúpil Hanzel v roku 1994. Vo vláde premiéra
Jozefa Moravčíka, ktorá bola v úrade približne trištvrte roka, zastával
pozíciu ministra spravodlivosti.